Kristoffer Joner med hasj-forslag på Ap-årsmøte

Skuespiller Kristoffer Joner foreslår torsdag på sitt første årsmøte i Stavanger Ap at bruk og besittelse av hasj bør straffes mye mildere enn i dag.

Publisert: Publisert: 21. januar 2014

Kristoffer Joner meldte seg inn i Ap under valgkampen i sommer. Her sammen med daværende statsminister Jens Stoltenberg.

Stein Jupskås

Denne artikkelen er over seks år gammel

I forslaget, som Joner fremmer sammen med Dag Mossige, heter det at det fortsatt skal være forbud mot besitttelse/bruk av hasj og marihuana, men at trusselen om fengsel og straffeforfølgelse ved eget bruk/besittelse skal fjernes.

Til diskusjon

Styret i Stavanger Ap tar ikke akkurat bølgen for forslaget, selv om styret ser forslagsstillernes intensjon om at politiet først og fremst skal bruke sine ressurser pá alvorlige kriminelle handlinger, samt at man ikke skal straffe folk som er i en alvorlig livssituasjon.

ARTIKKELEN FORTSETTER UNDER BILDET

Kristoffer Joner spilte i 2007 i filmen «Den siste revejakta» sammen med Nicolai Cleve Broch. Foto: Filmweb

«Likevel er forslaget kontroversielt, og det legges frem for ârsmøtet til diskusjon og for oversendelse til stortingsgruppen», heter det i styrets innstilling.

Dag Mossige sier til Aftenbladet at forslaget på ingen måte innebærer fri hasj.

— Som P-bot

— Det skal fortsatt være bøter for både bruk og besittelse av hasj, men ikke bøter på et slikt nivå at folk risikerer fengsel og å havne i strafferegisteret. Nivået bør være omtrent som en parkeringsbot, sier han.

Joner og Mossige hevder at det spesielt er samfunnets svakeste som oftest blir ilagt høye bøter for besittelse, og at manglende betalingsevne for mange fører til fengsel.

Det skal fortsatt være bøter for både bruk og besittelse av hasj, men ikke bøter på et slikt nivå at folk risikerer fengsel og å havne i strafferegisteret

Unødvendig

— Samfunnet er ikke tjent med kaste disse menneskene i fengsel og å ødelegge unge menneskers fremtidsmuligheter ved en straffetrussel som står fullstendig i utakt med virkeligheten. Det synes totalt unødvendig å kriminalisere ungdom for å røyke cannabis. Mange blir registrert som forbrytere, og får rulleblad og jobbutsikter ødelagt, heter det i begrunnelsen til Joner og Mossige.

— Avkriminalisering vil videre frigjøre enorme ressurser for politi og rettsvesen som langt bedre kan benyttes til andre oppgaver, avslutter de to.

Mange forslag

Dette er langt fra det eneste av de 43 forslagene på årsmøtet som omhandler narkotikalovgivningen.

Marius Aske Corneliussen og Andreas Tharaldsen foreslår at det skal åpnes for røyking av heroin på avtalte plasser som sprøyterom.

Stavanger AUF ønsker på sin side å utvide sprøyteromordningen til også å gjelde andre stoffer enn heroin.

Styret i Stavanger AP går inn for å avvise begge disse forslagene.